## Odluka o općinskim porezima i prirezu porezu na dohodak Općine Kistanje

### NN 106/2005 (5.9.2005.), Odluka o općinskim porezima i prirezu porezu na dohodak Općine Kistanje

# OPĆINA KISTANJE

**1995**

Na temelju članka 30. Zakona o financiranju
jedinica lokalne i područne (regionalne) samouprave (»Narodne novine«, broj
117/93, 69/97, 33/00, 73/00, 127/00, 59/01, 107/01, 117/01, 150/02 i 147/03) i
članka 27. Statuta Općine Kistanje (»Službeni vjesnik
Šibensko--kninske županije«, broj 12/01.), Općinsko vijeće Općine Kistanje na 3. sjednici, od 23. kolovoza 2005. godine,
donosi

## ODLUKU

### O OPĆINSKIM POREZIMA I PRIREZU POREZU NA DOHODAK OPĆINE KISTANJE

I. OPĆE ODREDBE

Članak 1.

Ovom odlukom utvrđuju se stope, visina te način
obračuna i plaćanja općinskih poreza i prireza na dohodak koji su vlastiti
izvori prihoda Općine Kistanje.

II. VRSTE POREZA

Članak 2.

Općini Kistanje
pripadaju sljedeći općinski porezi:

1. Prirez porezu na dohodak

2. Porez na potrošnju

3. Porez na kuće za odmor

4. Porez na tvrtku ili naziv

5. Porez na korištenje javnih površina

6. Porez na nekorištene poduzetničke nekretnine

7. Porez na neobrađeno obradivo poljoprivredno
zemljište

8. Porez na neizgrađeno građevno zemljište.

*1. Prirez porezu na dohodak*

Članak 3.

Prirez porezu na dohodak plaća se na porez na
dohodak od nesamostalnog rada, porez na dohodak od samostalne djelatnosti,
porez na dohodak od imovine i imovinskih prava i porez na dohodak od kapitala i
dohodak od osiguranja.

Članak 4.

Prirez porezu na dohodak plaća se po stopi od 3%
(posto).

Članak 5.

Obveznik prireza porezu na dohodak je fizička
osoba čije je prebivalište ili uobičajeno boravište na području Općine Kistanje koja ostvaruje dohodak u Republici Hrvatskoj, a
obveznik je poreza na dohodak prema Zakonu o porezu na dohodak.

Osnovica prireza porezu na dohodak jest porez na
dohodak.

Članak 6.

Prirez porezu na dohodak obvezan je obračunati,
obustaviti i na propisani uplatni račun uplatiti poslodavac istodobno s
isplatom dohotka, što znači da se isplata dohotka i uplata poreza i prireza
obavlja istog dana.

*2. Porez na potrošnju*

Članak 7.

Porez na potrošnju plaća se na potrošnju
alkoholnih pića (prirodna vina, specijalna vina, vinjak, rakija i žestoka pića)
i bezalkoholna pića i piva u ugostiteljskim objektima po stopi od 2% (posto).

Članak 8.

Osnovica poreza na potrošnju iz članka 6. ove
odluke jest prodajna cijena pića po kojoj se pića prodaju u ugostiteljskim
objektima, smanjena za zakonom utvrđene poreze.

Članak 9.

Porez na potrošnju alkoholnih i bezalkoholnih
pića i piva, obveznik poreza na potrošnju obračunava i uplaćuje u roku od 15
dana na način propisan Zakonom o porezu na dodanu vrijednost.

*3. Porez na kuće za odmor*

Članak 10.

Porez na kuće za odmor se ne razrezuje.

*4. Porez na tvrtku ili naziv*

Članak 11.

Porez na tvrtku ili naziv plaćaju godišnje
pravne i fizičke osobe koje su obveznici poreza na dobit ili poreza na dohodak
iz djelatnosti kako slijedi:

                                                                                                     kuna

1.
Industrija, poljoprivreda, šumarstvo, lovstvo,

promet i veze                                                                 800,00

2.
Predstavništva inozemnih i domaćih tvrtki,

poslovne banke, osiguravajući zavodi,

zajednice osiguranja, lutrije, kladionice,

poslovanje s nekretninama te vanjsko-trgovinske

pravne osobe koje sjedište imaju na području

Općine Kistanje
                                                  800,00

3.
Građevinarstvo                                                              500,00

4.
Trgovina na veliko i malo, skladišta, stovarišta,

ugostiteljstvo i turizam                                                    750,00

5.
Proizvodnja, prerada i opskrba električne energije,

plina i vode                                                                 1.000,00

6.
Popravak motornih vozila i motocikla te predmeta

za osobnu uporabu i
kućanstvo                                      250,00

7.
Uljare                                                                            350,00

8.
Druge nespomenute djelatnosti                                      250,00.

Poslovne jedinice i pogoni inozemnih pravnih i
fizičkih osoba i poslovne jedinice i pogoni domaćih pravnih i fizičkih osoba
koje sjedište imaju izvan općine Kistanje za svaku
poslovnu jedinicu plaćaju 1.000,00 kuna.

Članak 12.

Ako je na istom objektu istaknuto više naziva
iste pravne ili fizičke osobe, plaća se samo jedan spomenuti iznos poreza.

Ako postoji više vlasnika poduzeća ili obrtničke
radnje, plaća se samo jedan spomenuti iznos poreza.

Članak 13.

Ako se tvrtka upiše u registar tijekom godine,
plaća se srazmjerni dio poreza na tvrtku ili naziv.

Članak 14.

Porez na tvrtku ili naziv ne plaćaju obveznici
poreza na tvrtku koji ne obavljaju djelatnost te javna poduzeća koja su u
vlasništvu Općine Kistanje.

Članak 15.

Obveznik poreza na tvrtku, odnosno naziv, dužan
je tvrtku, odnosno naziv, promjenu imena tvrtke, odnosno naziva i svaku drugu
promjenu što utječe na visinu poreza prijaviti nadležnom poreznom tijelu u roku
od 15 dana od upisa u registar, odnosno od nastale promjene.

Članak 16.

Porez na tvrtku ili naziv plaća se u roku od 15
dana od dana dostave rješenja o razrezu poreza.

*5. Porez na korištenje javnih površina*

Članak 17.

Porez na korištenje javnih površina plaćaju
pravne i fizičke osobe koje se koriste javnim površinama za postavljanje
objekata i naprava privremenog karaktera definiranih Odlukom o davanju na
korištenje javnih površina, a na temelju odobrenja Općine Kistanje.

Članak 18.

Javnim površinama u smislu članka 20. ove odluke
smatraju se zemljišta unutar građevnog područja koja su, u skladu s prostornim
planovima, detaljnim planovima ili drugim prostorno-planskim dokumentima,
namijenjena općoj uporabi (ulice, trgovi, perivoji, igrališta, zelene površine
i sl.).

Članak 19.

Porez na korištenje javnih površina plaća se u
dnevnom iznosu po jednom četvornom metru korisne površine i to:

1.
Za zabavne putujuće radnje, vrtuljke, cirkuse,

ostale sezonske i prigodne radnje i
lutrije               3,00 kune/m2

2.
Za korištenje javnih površina radi pružanja

ugostiteljskih usluga                                              5,00 kuna/m2

3.
Za korištenje javnih površina radi prodaje

prehrambenih i drugih
proizvoda                           2,00 kune/m2

4.
Za organizirano parkiralište                                   2,00 kune/m2

Porez na korištenje javnih površina ne plaća se za
javne površine za čije je korištenje sklopljen ugovor o zakupu javne površine
radi postavljanja kioska, štekata, stolova i drugih
pokretnih i montažnih naprava.

Članak 20.

Porez na korištenje javnih površina plaća se u
roku od 15 dana od dana dostave rješenja o razrezu poreza.

*6. Porez na nekorištene poduzetničke nekretnine.*

Članak 21.

Porez na nekorištene poduzetničke nekretnine
plaća se na nekretnine namijenjene obavljanju poduzetničke djelatnosti
(proizvodni i drugi poslovni prostori) koje se ne koriste.

Pod nekorištenim poduzetničkim nekretninama iz
stavka 1. ovoga članka smatraju se nekretnine u kojima se ne obavlja djelatnost
godinu dana.

Članak 22.

Obveznik poreza na nekorištene poduzetničke
nekretnine je fizička ili pravna osoba, vlasnik nekretnine.

Članak 23.

Vlasnik poduzetničke nekretnine oštećene u
slučaju više sile ili prirodnih nepogoda u kojoj se uslijed tih razloga ne mogu
obavljati djelatnosti, oslobođen je plaćanja poreza na nekorištenu poduzetničku
nekretninu u roku od godine dana od dana kada su nastupile zapreke njenom
korištenju, odnosno oslobođen je plaćanja poreza na nekorištenu poduzetničku
nekretninu u roku od godine dana od dana kada je postao vlasnikom nekretnine
oštećene uslijed više sile ili prirodnih nepogoda.

Članak 24.

Osnovica poreza na nekorištene poduzetničke
nekretnine je korisna površina nekretnine izražena u četvornim metrima.

Podatke iz članka 21. ove odluke treba dostaviti
Poreznoj upravi, Ispostavi u Kninu do 31. ožujka godine za koju se utvrđuje
porez.

Članak 25.

Porez na nekorištene poduzetničke nekretnine
plaća se 5,00 kuna po m2 (četvornom metru)
korisne površine poduzetničke nekretnine.

Članak 26.

Porez na nekorištene poduzetničke nekretnine ne plaća
se na nekretnine koje su povjerene na privremeno upravljanje Općini Kistanje, kao i na nekretnine koje imaju svojstvo kulturnog
dobra prema Zakonu o zaštiti i očuvanju kulturnih dobara (»Narodne novine«,
broj 69/99.).

Članak 27.

Porez na nekorištene poduzetničke nekretnine
plaća se u roku od 15 dana od dana dostave rješenja o utvrđivanju toga poreza.

*7. Porez na neobrađeno obradivo poljoprivredno zemljište*

Članak 28.

Porez na neobrađeno obradivo poljoprivredno
zemljište se ne razrezuje.

*8. Porez na neizgrađeno građevno zemljište*

Članak 29.

Porez na neizgrađeno građevno zemljište se ne
razrezuje.

III. NAČIN UTVRĐIVANJA I
NAPLATA POREZA

Članak 30.

Poslove utvrđivanja, evidentiranja, nadzora,
naplate i ovrhe radi naplate svih poreza iz ove odluke obavljat će Ministarstvo
financija Republike Hrvatske – Porezna uprava, Područni ured Šibenik, Ispostava
u Kninu.

Poslove iz stavka 1. ovog članka Porezna uprava
obavljat će na temelju podataka kojima raspolaže, podataka koje su joj dužni
dostaviti porezni obveznici prema zakonskim odredbama i podataka koje je
Poreznoj upravi dužna dostaviti Općina Kistanje.

Članak 31.

Porezna uprava će do 15. u mjesecu, za prethodni
mjesec, Općini Kistanje dostaviti zbirna izvješća o
utvrđenim i naplaćenim porezima iz članka 2. ove odluke.

Članak 32.

Ovlašćuje se nadležna organizacija platnog
prometa zadužena za naplatu javnih prihoda da naknadu Poreznoj upravi obračuna
i uplati u Državni proračun i to do zadnjeg dana u mjesecu za protekli mjesec.

Članak 33.

Porez koji se prema odredbama ove Odluke plaća u
godišnjem iznosu razrezuje se za cijelu godinu u iznosu propisanom ovom
odlukom.

IV. ZAVRŠNE ODREDBE

Članak 34.

Ova odluka dostavit će se Ministarstvu
financija, središnjem uredu Porezne uprave u roku od 8 dana od dana njezina
donošenja.

Članak 35.

Danom stupanja na snagu ove Odluke prestaje
važiti Odluka o općinskim porezima Općine Kistanje
(»Službeni vjesnik Šibensko-kninske županije«, broj 16/01., 25/04 i »Narodne
novine«, broj 21/04. i 25/04.).

Članak 36.

Ova Odluka stupa na snagu osmog dana od dana
objave u »Narodnim novinama«, a objavit će se i u »Službenom vjesniku
Šibensko-kninske županije«.

Klasa: 410-01/05-01/2

Urbroj: 2182/16-01-05-3

Kistanje, 23. kolovoza 2005.

Predsjednik

**Želimir Šeša**, v. r.

Odluka, NN 106/2005-1995